אולימפיאדת סטוקהולם (1912)

אולימפיאדת סטוקהולם (1912) היא האולימפיאדה החמישית בעת החדשה. היא נמשכה כמעט שלושה חודשים, מ־5 במאי עד 22 ביולי 1912. השתתפו בתחרויות 2,407 ספורטאים מ־28 מדינות. בפעם הראשונה במשחקים האולימפיים הגיעו ספורטאים מכל חמש היבשות. הייתה זו הפעם האחרונה בה הוענקו למנצחים מדליות מזהב - המדליות בכל המשחקים המאוחרים יותר היו רק מצופות בזהב. לראשונה במשחקים האולימפיים נערכו תחרויות שחייה וקפיצה למים גם לנשים. המדינות שגרפו את מירב המדליות: ערך מורחב – אתלטיקה באולימפיאדת סטוקהולם (1912) רץ מרתון מפורטוגל, פרנסיסקו לזארו, מת במהלך הריצה. האתלט הנס קולמיינן מפינלנד זכה ב-4 מדליות מהן 3 זהב, בריצת 5000 מטר, בריצת 10000 מטר ובריצת שדה. האתלט רלף קרייג מארצות הברית זכה בשתי מדליות זהב, בריצת 100 מטר ובריצת 200 מטר. האתלט צ'ארלס ריידפאת' מארצות הברית זכה בשתי מדליות זהב, בריצת 400 מטר ובריצת שליחים 4x400 מטר. האתלט טד מרדית' מארצות הברית זכה בשתי מדליות זהב, בריצת 800 מטר ובריצת שליחים 4x400 מטר. האתלט האמריקאי ממוצא אינדיאני, ג'ים ת'ורפ ניצח בתחרויות קרב חמש וקרב עשר, וזכה בשתי מדליות זהב. אלו נשללו ממנו לאחר המשחקים בתואנה שלא היה חובבן בתחום הספורט (טענה זו התבססה על כך שהוא שיחק בקבוצת בייסבול וקיבל ממנה החזרי נסיעות), אלא היה זה עיסוקו (דבר אשר היה מנוגד לאמנת הוועד האולימפי דאז, אשר קבעה כי רק חובבי ספורט יוכלו להשתתף בתחרויות, ולא מי שהספורט הוא מקצועו). האתלט היהודי אמריקאי אבל קיוויאט זכה בשתי מדליות, מדליית זהב בריצת 3000 מטר קבוצתית ומדליית כסף בריצת 1500 מטר. האתלט היהודי אמריקאי אלווה מאייר זכה במדליית כסף בריצה היוקרתית ביותר ל-100 מטר. המתעמל אלברטו ברגילה מאיטליה זכה בשתי מדליות זהב כולל בתחרות הקרב רב ובכך הגן על תוארו. נבחרת בריטניה בכדורגל זכתה בפעם השנייה ברציפות במדליית זהב ובפעם השלישית מתוך ארבעה טורנירים, לאחר שניצחה במשחק הגמר את נבחרת דנמרק 2:4. במדליית ארד זכתה נבחרת הולנד לאחר שניצחה את נבחרת פינלנד 0:9. נבחרת בריטניה בכדורמים זכתה בפעם השנייה ברציפות במדליית זהב ובפעם השלישית מתוך ארבעה טורנירים, לאחר שניצחה במשחק על מדליית הזהב את נבחרת אוסטריה 0:8. במדליית כסף זכתה נבחרת שוודיה לאחר שניצחה את נבחרת בלגיה שזכתה במדליית ארד 2:4. הסייף היהודי מהונגריה ינה פוקס זכה פעם נוספת בשתי מדליות זהב בתחרות חרב אישי ובתחרות חרב קבוצתי. הסייף היהודי מבלגיה פאול אנספך זכה בשתי מדליות זהב בתחרות דקר אישי ובתחרות דקר קבוצתי. 4 סייפים יהודים מהונגריה, ינה פוקס, אוסקר גרדה, לאיוש ורקנר ודז'ו פולדס זכו במדליית זהב בחרב קבוצתי. 4 סייפים יהודים מבלגיה, פאול אנספך, הנרי אנספך, ז'אק אוקס וגסטון סלמון זכו במדליית זהב בדקר קבוצתי. הקופץ למים אריק אדלרץ משוודיה זכה ב-2 מדליות זהב, מפלטפורמה קשיחה מ-10 מטר ובתחרות משולבת מפלטפורמה מ-10 מטר ופלטפורמה קשיחה מ-5 מטר. ערך מורחב – שחייה באולימפיאדת סטוקהולם (1912) השחיין ג'ורג' הודג'סון זכה בשתי מדליות זהב במשחה ל-400 מטר חופשי ובמשחה ל-1500 מטר חופשי. השחיין ולטר בתה מגרמניה זכה בשתי מדליות זהב במשחה ל-200 מטר חזה ובמשחה ל-400 מטר חזה. השחיינית פאני דוראק מאוסטרליה היא האלופה האולימפית האשה הראשונה בעידן המודרני, במשחה היוקרתי ל-100 מטר חופשי (המשחה האישי היחידי שנערך לנשים). 3 שחייניות, מרגרט אדלר, קלרה מילך וז'וזפין שטיקר ברביעייה האוסטרית שזכתה במדליית ארד במשחה שליחות 4x100 מטר חופשי היו יהודיות. יהודים באולימפיאדת סטוקהולם מדיה וקבצים בנושא אולימפיאדת סטוקהולם בוויקישיתוף אתר האינטרנט הרשמי של אולימפיאדת סטוקהולם (באנגלית) אולימפיאדת סטוקהולם, באתר אנציקלופדיה בריטניקה (באנגלית)